****

**VšeobecnE záväzné nariadenie** Číslo: VZN- 1/2018

OBEC HORNÉ SEMEROVCE

v súlade s ust. § 4 ods. 3 zák. SNR č. 369/1990 Zb. o obecnom zriadení v znení neskorších predpisov

 v y d á v a

V Š E O B E C N E   Z Á V Ä Z N É   N A R I A D E N I E,

**o úhradách za služby poskytované obcou Horné Semerovce**

**Návrh** tohto všeobecne záväzného nariadenia (VZN) na pripomienkovanie v zmysle § 6 ods. 4 zákona č. 369/1990 Zb. o obecnom zriadení v znení neskorších predpisov

|  |  |
| --- | --- |
| Vyvesený na úradnej tabuli obce dňa: | 14.11.2018 |
| Zvesený z úradnej tabuli dňa: | 6.12.2018 |

**Schválené** všeobecne záväzné nariadenie

|  |  |
| --- | --- |
| Na rokovaní OZ obce dňa: | 6.12.2018 |
| Vyhlásené vyvesením na úradnej tabuli obce dňa: | 26.11.2018 |
| VZN nadobúda účinnosť dňom: | 1.1.2019 |

**Úvodné ustanovenie**

**§ 1**

1. Tieto zásady upravujú bližšie úhrady za služby poskytované obcou Horné Semerovce a vykonávané Obecným úradom v Horných Semerovciach.

2. Stanovené a určené ceny, príp. ich rozpätie je záväzné pre všetky orgány obce Horné Semerovce a orgány obecného zastupiteľstva obce Horné Semerovce.

3. Stanovenie a určenie návrhu ceny sa odvíja od platnej právnej úpravy a najmä zák. NR SR č. 18/1996 Z. z. o cenách v znení neskorších predpisov a ostatných osobitných predpisov.

Tieto ceny sú záväzné aj pre rozpočtové a príspevkové organizácie obce Horné Semerovce a tiež podnikateľské subjekty založené alebo vytvorené obcou Horné Semerovce vo vzťahu k majetku obce, ktorým disponujú a tiež vo vzťahu k ich činnostiam zakotveným v zriaďovateľských alebo zakladateľských listinách.

Cenou sa rozumie peňažná suma dohodnutá pri nákupe a predaji tovaru alebo vytvorená na ocenenie tovaru na iné účely. Za cenu podľa tohto zákona sa považuje aj tarifa (§ 2 zák. NR SR č. 18/1996 Z. z. o cenách v znení neskorších predpisov).

4. Takýmto postupom nie sú dotknuté povinnosti vyplývajúce z osobitných predpisov – najmä zo zák. č. 25/2006 Z.z. o verejnom obstarávaní.

**ZMLUVY**

**§ 2**

**Úvodné ustanovenie**

1. Účastníci zmluvy sú povinní dbať, aby sa pri úprave zmluvných vzťahov odstránilo všetko, čo by mohlo viesť k vzniku rozporov (§ 43 Obč. zákonníka).

2. Účastníci zmluvy nesmú zneužívať svoje postavenie na miestnom trhu (§ 12 zák. NR SR č. 18/1996 Z. z. o cenách v znení neskorších predpisov).

3. V prípade, kedy sa uzatvára písomná zmluva na služby poskytované obcou Horné Semerovce a vykonávané Obecným úradom v Horných Semerovciach sa táto písomná zmluva povinne zverejňuje podľa osobitného predpisu *( pozn. podľa zákona č. 546/2010 Z.z. ).* Táto písomná zmluva nadobúda účinnosť dňom nasledujúcom po dni jej zverejnenia, ak si účastníci zmluvného vzťahu nedohodli účinnosť uzatvorenej zmluvy v neskoršom termíne od jej zverejnenia.

**§ 3**

**Návrh na uzavretie zmluvy**

1. Obec Horné Semerovce stanovuje sadzobník cien, ktorý je uvedený v prílohe týchto zásad. Tento sadzobník cien je návrhom na uzavretie zmluvy v súlade s ust. § 43 a nasl. Obč. zákonníka.

2. Sadzobník cien tvorí neoddeliteľnú súčasť týchto zásad a je záväzný pre všetkých zamestnancov obce aj starostu obce.

Starosta obce je oprávnený v prípade určenia ceny minimálnou alebo maximálnou hodnotou rozhodnúť v individuálnom prípade o konkrétnej cene pri uzatváraní zmluvy.

**§ 4**

**Cena**

1. Cena za majetok obce Horné Semerovce a za služby poskytované obcou sú určené osobitnou právnou úpravou najmä – zák. SNR č. 138/1991 Zb. o majetku obcí v znení neskorších predpisov a „Zásadami hospodárenia a nakladania s majetkom obce Horné Semerovce“.

2. V prípadoch jednorazového poskytovania služieb zo strany obce nemusí byť uzatvorená písomná zmluva. Postačuje konkludentná dohoda a úhrada ceny služby. Doklad o úhrade za poskytnutú službu musí obsahovať náležitosti požadované osobitnou právnou úpravou – najmä zák. č. 431/2002 Z. z. o účtovníctve v znení neskorších predpisov .

3. Zmluvné prevody majetku obce Horné Semerovce sú zásadne odplatné a určené osobitnou právnou úpravou – zák. SNR č. 138/1991 Zb. o majetku obcí v znení neskorších predpisov a „Zásadami hospodárenia a nakladania s majetkom obce Horné Semerovce“.

**SPOLOČNÉ A ZÁVEREČNÉ USTANOVENIE**

**§ 5**

**Spoločné ustanovenia**

1. Príjmy zo zmluvných vzťahov sú príjmom rozpočtu obce Horné Semerovce.

2. Ak tieto zásady neobsahujú bližšiu úpravu, použije sa Občiansky zákonník a zák. NR SR č. 18/1996 Z. z. o cenách v znení neskorších predpisov.

3. Sadzobník cien určených obcou musí byť zverejnený na úradnej tabuli v obci po prípade na webovom sídle obce. Zároveň musí byť umožnené každému nahliadať do týchto zásad a tiež do sadzobníka cien.

4. Starosta obce je oprávnený v individuálnych prípadoch a v prípadoch hodných osobitného zreteľa (najmä sociálne pomery a pod.) rozhodnúť aj inak.

Nesmie však znížiť cenu o viac ako jednu polovicu z návrhu ceny určenej sadzobníkom služieb.

5. Zabezpečovanie a poskytovanie verejnoprospešných služieb obcou Horné Semerovce je riešené osobitnou zmluvou uzavretou v súlade s § 3 ods. 3 písm. a/ zák. SNR č. 369/1990 Zb. o obecnom zriadení v znení neskorších predpisov.

**§ 6**

**Záverečné ustanovenia**

1. Zmeny a doplnky týchto zásad schvaľuje obecné zastupiteľstvo

2. Zásady o úhradách za služby poskytované obcou Horné Semerovce schválilo Obecné zastupiteľstvo v Horných Semerovciach dňa 6.12.2018 Uznesením č. 12/2018.

3. Tieto zásady nadobúdajú účinnosť dňom 1.1.2019.

4. Účinnosťou týchto Zásad o úhradách za služby poskytované obcou Horné Semerovce sa ruší VZN č. 1/1997 o úhradách za poskytované služby poskytované obcou Horné Semerovce.

*V Horných Semerovciach, dňa 14.11.2018*  Mgr Tomáš Pásztor

 starosta obce